SK Úradný vestník Európskej únie L 300/6

VYKONÁVACIE NARIADENIE KOMISIE (EÚ) 2015/2046

zo 16. novembra 2015

o neschválení Artemisia absinthium L. ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s jeho článkom 13 ods. 2,

keďže:

(1) V súlade s článkom 23 ods. 3 nariadenia (ES) č. 1107/2009 bola Komisii 26. apríla 2013 doručená od Institut Technique de l'Agriculture Biologique (ITAB) žiadosť o schválenie Artemisia absinthium L. ako základnej látky. K uvedenej žiadosti boli pripojené informácie požadované podľa článku 23 ods. 3 druhého pododseku.

(2) Komisia požiadala Európsky úrad pre bezpečnosť potravín (ďalej len „úrad“) o odbornú pomoc. Úrad predložil Komisii technickú správu o dotknutej látke 30. septembra 2014 (2). Komisia predložila Stálemu výboru pre rastliny, zvieratá, potraviny a krmivá 20. marca 2015 revíznu správu (3) a návrh tohto nariadenia o neschválení Artemisia absinthium L.

(3) Z dokumentácie poskytnutej žiadateľom vyplýva, že Artemisia absinthium L. spĺňa kritériá potravín podľa definície v článku 2 nariadenia Európskeho parlamentu a Rady (ES) č. 178/2002 (4). Alkoholické nápoje z druhov rodu Artemisia sú však uvedené v časti B prílohy III k nariadeniu Európskeho parlamentu a Rady (ES) č. 1334/2008 (5), v ktorej sa stanovujú maximálne množstvá určitých látok prirodzene sa vyskytujúcich v arómach a zložkách potravín s aromatickými vlastnosťami v určitých viaczložkových potravinách v stave pripravenom na konzumáciu, do ktorých sa pridávajú arómy a/alebo zložky potravín s aromatickými vlastnosťami. Podľa článku 6 nariadenia (ES) č. 1334/2008 sa vo viaczložkových potravinách uvedených v časti B nemajú prekročiť maximálne množstvá v dôsledku použitia aróm a/alebo zložiek potravín s aromatickými vlastnosťami. Druhy rodu Artemisia teda nemožno použiť ako potravinu bez kvalifikácie.

(4) V technickej správe úradu boli identifikované osobitné obavy týkajúce sa expozície tujónu, absintínu a kyseline ferulovej a v dôsledku toho nebolo možné finalizovať hodnotenie rizika pre prevádzkovateľov, pracovníkov, ostatných prítomných osôb, spotrebiteľov a necieľových organizmov.

(5) Komisia vyzvala žiadateľa, aby predložil svoje pripomienky k technickej správe úradu a k návrhu revíznej správy. Žiadateľ predložil svoje pripomienky, ktoré boli dôkladne preskúmané.

(6) Napriek argumentom, ktoré žiadateľ uviedol, nie je možné vyvrátiť obavy týkajúce sa danej látky.

(7) Z uvedeného dôvodu, ako je stanovené v revíznej správe Komisie, nebolo preukázané, že požiadavky stanovené v článku 23 nariadenia (ES) č. 1107/2009 sú splnené. Preto je vhodné neschváliť Artemisia absinthium L. ako základnú látku.

(8) Toto rozhodnutie nemá vplyv na predloženie ďalšej žiadosti o schválenie Artemisia absinthium L. ako základnej látky v súlade s článkom 23 ods. 3 nariadenia (ES) č. 1107/2009.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Neschválenie ako základnej látky

Látka Artemisia absinthium L. sa neschvaľuje ako základná látka.

Článok 2

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. novembra 2015 Za Komisiu predseda Jean-Claude JUNCKER

(1) Ú. v. EÚ L 309, 24.11.2009, s. 1.

(2) Outcome of the consultation with Member States and EFSA on the basic substance application for Artemisia absinthium for use in plant protection as fungicide in wheat and nematicide and insecticide in vegetables (Výsledok konzultácií s členskými štátmi a EFSA, pokiaľ ide o žiadosť týkajúcu sa základnej látky Artemisia absinthium na použitie v prípravkoch na ochranu rastlín ako fungicíd v pšenici a nematocíd a insekticíd a v zelenine). Podporná publikácia EFSA 2014:EN-665. 37 s.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(5) Nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (Ú. v. EÚ L 354, 31.12.2008, s. 34).